พลตำรวจโท **เรวัช กลิ่นเกษร** (เกิด 29 มกราคม พ.ศ. 2499) เป็นอดีตนายตำรวจชาวไทย เคยดำรงตำแหน่งผู้บัญชาการตำรวจปราบปรามยาเสพติด เป็นอดีตรักษาการผู้บัญชาการตำรวจสันติบาล เจ้าของฉายา *มือปราบศยามล* และ *มือปราบขุนดง*

ประวัติ
-------

พล.ต.ท. เรวัช กลิ่นเกษร เกิดวันที่ 29 มกราคม พ.ศ. 2499 (มาจากใบแจ้งเกิด วันอาทิตย์ เดือน 3 แรม 3ค่ำ ปีมะแม แต่แม่จดวันเกิดจริงเรวัชไว้วันที่ 10 กุมภาพันธ์ 2498) มีชื่อเล่นว่า "โจ" ที่หมู่ที่ 6 ตำบลพนมเศษ อำเภอท่าตะโก จังหวัดนครสวรรค์ ในครอบครัวที่เป็นเจ้าของโรงสี จบการศึกษาระดับปริญญาตรีจากคณะนิติศาสตร์ มหาวิทยาลัยรามคำแหง และปริญญาโทอาชญาวิทยา มหาวิทยาลัยมหิดล

ปัจจุบันเปิดธุรกิจร้านอาหาร ไร่องุ่น ณ กานดา ที่จังหวัดกาญจนบุรี

นอกจากนี้ในวันเกษียณราชการ เมื่อเดือน ก.ย. 59 ได้มีบุตรชายทั้ง 5 คน แต่งนายตำรวจเต็มยศมาร่วมพิธีของ พล.ต.ท.เรวัช ที่สโมสรตำรวจ ซึ่งได้สร้างความฮือฮาแก่สื่อมวลชน เมื่อทราบว่านายตำรวจหนุ่มทั้ง 5 คนเป็นบุตรชายของ พล.ต.ท.เรวัช ต่างถ่ายภาพบันทึกกันยกใหญ่ พร้อมกับชื่นชมยินดีที่บุตรชายทั้ง 5 คนได้สืบสายเลือดจากผู้เป็นพ่อเข้ารับราชการตำรวจทุกคน 

โดยปัจจุบัน 1 ใน 5 สอบได้เนติบัณฑิต จึงโยกสายงานไปรับราชการเป็นอัยการจังหวัด

การรับราชการตำรวจ
-----------------

พล.ต.ท. เรวัช เริ่มต้นรับราชการเป็นเสมียนที่จังหวัดชัยนาท ก่อนขยับขึ้นมาเป็นปลัดอำเภอ และตัดสินใจสมัครเป็นตำรวจ เพราะเป็นความชอบส่วนตัว กระทั่งได้รับโปรดเกล้าฯ พระราชทานยศ ร้อยตำรวจตรี เมื่อวันที่ 1 ตุลาคม พ.ศ. 2522 รุ่นเดียวกับ

* พล.ต.อ. พงศพัศ พงษ์เจริญ อดีตรองผู้บัญชาการตำรวจแห่งชาติ
* พล.ต.อ. วินัย ทองสอง อดีตรองผู้บัญชาการตำรวจแห่งชาติ
* พล.ต.ท. อำนวย นิ่มมะโน อดีตรองผู้บัญชาการตำรวจนครบาล และอดีตผู้บัญชาการตำรวจภูธรภาค 1
* พล.ต.ท. พิสัณห์ จุลดิลก สมาชิกวุฒิสภา และอดีตเลขาธิการสมาคมกีฬาฟุตบอลแห่งประเทศไทย ในพระบรมราชูปถัมภ์
* พล.ต.ต. วิสุทธิ์ วานิชบุตร อดีตรองผู้บัญชาการตำรวจภูธรภาค 9
* พล.ต.ท. เทศา ศิริวาโท อดีตผู้บัญชาการตำรวจภูธรภาค 8

กระทั่งได้เลื่อนยศเลื่อนตำแหน่งขึ้นมาตามลำดับจนกระทั่งได้รับโปรดเกล้าฯ แต่งตั้งให้ดำรงตำแหน่ง ผู้บัญชาการตำรวจปราบปรามยาเสพติด เมื่อวันที่ 1 ตุลาคม พ.ศ. 2557 สืบต่อจาก พล.ต.ท. สุรพล ทวนทอง ที่ขยับขึ้นไปดำรงตำแหน่งจเรตำรวจ พร้อมกับรับพระราชทานยศพลตำรวจโท ก่อนจะเกษียณอายุราชการในวันที่ 30 กันยายน พ.ศ. 2559 

โดยในระหว่างรับราชการได้สร้างผลงานไว้มากมาย เช่น คลี่คลายคดีฆาตกรรมศยามล จนได้รับฉายา **มือปราบศยามล** แต่ระหว่างที่ไปรับราชการอยู่ที่สถานีตำรวจภูธรอำเภอชัยบาดาล จังหวัดลพบุรี และมียศร้อยตำรวจเอก เกิดไปมีเรื่องจนโดนสั่งย้ายห้ามเข้าลพบุรี และสระบุรี

ต่อมาในวันที่ 15 มิถุนายน 2566 ได้มีคำสั่งสำนักนายกรัฐมนตรี แต่งตั้งพลตำรวจโทเรวัชเป็นกรรมการพิจารณาเรื่องร้องเรียนตำรวจ แทนพลตำรวจเอกปัญญา มาเม่น ที่ลาออกไป 
พล.ต.ท. **เรวัช กลิ่นเกษร** ติดยศ "นายพล" ขึ้นเป็นผู้บังคับการตำรวจภูธรจังหวัดกาญจนบุรีเมื่อปี 2550 โดยขยับมาจากตำแหน่ง รองผู้บังคับการศูนย์สืบสวนตำรวจภูธรภาค 7 แล้วย้ายเป็นผู้บังคับการประจำสำนักงานจเรตำรวจ เป็นรองผู้บัญชาการตำรวจภูธรภาค 7 รองจเรตำรวจ รักษาการผู้บัญชาการตำรวจสันติบาล และนั่งเก้าอี้ผู้บัญชาการตำรวจปราบปรามยาเสพติด กระทั่งเกษียณอายุราชการในปี 2559

เครื่องราชอิสริยาภรณ์
---------------------

* พ.ศ. 2557 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2554 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2553 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
* พ.ศ. 2555 –  เหรียญราชการชายแดน (ช.ด.)
* พ.ศ. 2560 –  เหรียญจักรมาลา (ร.จ.ม.)

อ้างอิง
-------

1. ↑  "เทศบาลเมืองปากแพรก (ทม. ปากแพรก) อำเภอเมือง จังหวัดกาญจนบุรี". *pakpraek.go.th* (ภาษาอังกฤษ).
2. ↑  *ณ กานดา พาคุย Ep.1 พาชมไร่องุ่นครั้งแรกของ ท่าน "เรวัช กลิ่นเกษร "*, สืบค้นเมื่อ 2024-02-28
3. ↑  เปิดประวัติ "พล.ต.ท.เรวัช กลิ่นเกษร"
4. ↑  ประกาศสำนักนายกรัฐมนตรี
5. ↑  ประกาศสำนักนายกรัฐมนตรี เรื่อง แต่งตั้งข้าราชการตำรวจ
6. ↑  พล.ต.ท.เรวัช เป็น กก.พิจารณาเรื่องร้องเรียนตำรวจ
7. ↑  ประกาศสำนักนายกรัฐมนตรี เรื่อง พระราชทานยศตำรวจ
8. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๗, เล่ม ๑๓๑ ตอนที่ ๒๗ ข หน้า ๒๐, ๓ ธันวาคม ๒๕๕๗
9. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๔, เล่ม ๑๒๘ ตอนที่ ๒๔ ข หน้า ๖๖, ๒ ธันวาคม ๒๕๕๔
10. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญราชการชายแดน, เล่ม ๑๒๙ ตอนที่ ๒๖ ข หน้า ๕, ๓๑ กรกฎาคม ๒๕๕๕
11. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญจักรมาลาและเหรียญจักรพรรดิมาลา ประจำปี ๒๕๖๐, เล่ม ๑๓๔ ตอนที่ ๕๒ ข หน้า ๒, ๑๖ ตุลาคม ๒๕๖๐